Xijahatana xi ta xi tile. Laha xinambyanini a ku ri na xibilohwana xa mimovha. A xi nga ri xinambyana xa ku 'Ndzi voneni'. A xi ri na mati lawa a ya damile matlhelo ha mambirhi ya xibilohwana. Nhlangasi a wu mirile kwalaho swimatanini. Xinambyana lexi a xi avanyisa miganga mimbirhi ya tiko rin'we - muganga wa ka vaMisaveni na wa ka vamalume wa Misaveni. Xifanyetana xi engetela rivilo loko xi ri exibilohwanini. Xi twa misisi ya xona yi tlakuka. Xi twa wonge xi tsutsuma ka ndhawu yin'we. Xi tsutsuma kambe xi vona wonge a xi fiki emakumu ka xibilohwana. Xi languta endzhaku. Xi languta xi ri na xivono xa ximunhwana kumbe munhu-lonkulu ngopfu. Xi languta emahlweni xi tlhela xi languta endzhaku, xi ri ku tsutsumeni. Xi languta mahlweni, xi languta nakambe ndzhaku. Loko xi ku xi languta emahlweni ro hetelela leswaku xi kokela makumu, xo khuguxi ku mhe! Xi thumbha jazi ra mukon'wana! Xi twa wonge milenge ya xona a yi lo bohiwa hi ntsandze ku kala xi wa!